钦定古今图书集成/明伦汇编/官常典/第487卷 > 史万岁
## 钦定古今图书集成/明伦汇编/官常典/第487卷 > 史万岁

按《隋书》本传：“万岁，京兆杜陵人也。父静，周沧州刺史。
万岁少英武，善骑射，骁捷若飞，好读兵书，兼精占𠋫。
年十五，值周、齐战于芒山，万岁时从父入军，旗鼓正
相望，万岁令左右趣治装急去。俄而周师大败，其父
由是奇之。武帝时，释褐侍伯上士。及平齐之役，其父
战没，万岁以忠臣子拜开府仪同三司，袭爵太平县”
公。尉迥之乱也，万岁从梁士彦击之。军次冯翊，见群
雁飞来，万岁谓士彦曰：“请射行中第三者。”既射之，应
弦而落，三军莫不悦服。及与迥军相遇，每战先登。邺
城之阵，官军稍却，万岁谓左右曰：“事急矣，吾当破之。”
于是驰马奋击，杀数十人，众亦齐力，官军乃振。及迥
平，以功拜上大将军。尔朱𪟝以谋反伏诛，万岁颇相
关涉，坐除名，配敦煌为戍卒。其戍主甚骁武，每单骑
深入突厥中，掠取羊马，辄大克获，突厥无众寡，莫之
敢当。其人深自矜负，数骂辱万岁，万岁患之，自言亦
有武用。戍主试令驰射而工，戍主笑曰：“小人定可。”万
岁请弓马，复掠突厥中，大得六畜而归。戍主始善之，
每与同行，辄入突厥数百里，名詟北裔。窦荣定之击
突厥也，万岁诣辕门请自效。荣定数闻其名，见而大
悦，因遣人谓突厥曰：“士卒何罪，过令杀之，但当各遣
一壮士决胜负耳。”突厥许诺，因遣一骑挑战。荣定遣
万岁出应之。万岁驰斩其首而还。突厥大惊，不敢复
战，遂引军而去。由是拜上仪同，领车骑将军。平陈之
役，又以功加上开府。及高智慧等作乱江南，以行军
总管从杨素击之。万岁率众二千，自东阳别道而进，
逾岭越海，攻陷溪洞，不可胜数。前后七百馀战，转斗
千馀里，寂无声问者十旬，远近皆以万岁为没。万岁
以水陆阻绝，信使不通，乃置书竹筒中，浮之于水。汲
者得之，以言于素。素大悦，上其事。高祖嗟叹，赐其家
钱十万。还拜左领军将军。先是，南宁夷爨翫来降，拜
昆州刺史。既而复叛，遂以万岁为行军总管，率众击
之。入自蜻蛉川，经弄冻，次小勃弄、大勃弄，至于南中。
贼前后屯据要害，万岁皆击破之。行数百里，见诸葛
亮《纪功碑铭》，其背曰：“万岁之后，胜我者过此。”万岁令
左右倒其碑而进，度西二“河，入渠滥川，行千馀里，破
其三十馀部，掳获男女二万馀口。诸夷大惧，遣使请
降，献明珠径寸”，于是勒石颂美隋德。万岁遣使驰奏，
请将翫入朝，诏许之。爨翫阴有二心，不欲诸阙，因赂
万岁以金宝，万岁于是舍翫而还。蜀王时在益州，知
其受赂，遣使将索之。万岁闻而悉以所得金宝沉之
于江，索无所获。以功进位柱国。晋王广虚衿敬之，待
以交友之礼。上知为所善，令万岁督晋府军事。明年，
爨、翫复反，蜀王秀奏万岁受赂纵贼，致生边患，无大
臣节。上令穷治其事，事皆验，罪当死。上数之曰：“受金
放贼，重劳士马。朕念将士暴露，寝不安席，食不甘味，
卿岂社稷臣也？”万岁曰：“臣留爨翫者，恐其州有变，留
以镇抚。臣还至泸水，诏书方到。由是不将入朝，实不
受赂。”上以万岁心有欺隐，大怒曰：“朕以卿为好人，何
乃官高禄重，翻为国贼也！”顾有司曰：“明日将斩之。”万
岁惧而服罪，顿首请命。左仆射高颎、左卫大将军元
旻等进曰：“史万岁雄略过人，每行兵用师之处，未尝
不身先士卒，尤善抚御，将士乐为致力，虽古名将未
能过也。”上意少解，于是除名为民。岁馀，复官爵。寻拜
河州刺史，复领行军总管以备胡。开皇末，突厥达头
可汗犯塞，上令晋王广及杨素出灵武道，汉王谅与
万岁出马邑道，万岁率柱国张定和、大将军李药王
杨义臣等出塞，至大斤山，与卤相遇。达头遣使问曰：
“隋将为谁？”候骑报：“史万岁也。”突厥复问曰：“得非敦煌
戍卒乎？”候骑曰：“是也。”达头闻之，惧而引去。万岁驰追
百馀里，乃及，击，大破之，斩数千级，逐北入碛，数百里
卤，遁逃而还。杨素害其功，因谮万岁云：“突厥本降，初
不为寇，来于塞上畜牧耳。”遂寝其功。万岁数抗表陈
状，上未之悟。会上从仁寿宫初还京师，废皇太子，穷
东宫党与。上问万岁所在，万岁实在朝堂。杨素见上
方怒，因曰：“万岁谒东宫矣，以激怒上。”上谓为信然，令
召万岁时所将士卒，在朝称冤者数百人。万岁谓之
曰：“吾今日为汝极言于上，事当决矣。”既见上，言将士
有功，为朝廷所抑，词气愤厉，忤于上。上大怒，令左右
㩧杀之。既而悔，追之不及。因下诏罪万岁曰：“柱国、太
平公万岁，拔擢委任，每总戎机。往以南宁逆乱，令其
出讨，而昆州刺史爨翫，包藏逆心，为民兴患。朕备有
成敕，令将入朝。万岁乃多受金银，违敕令住，致爨翫寻为反逆，更劳师旅，方始平定。所司检校，罪合极刑，
舍过念功，恕其性命。年月未久，即复本官。近复总戎，
进讨蕃裔，突厥达头可汗，领其凶众，欲相拒抗，既见
军威，便即奔退，兵不血刃，贼徒瓦解。如此称捷，国家
盛事。”朕欲成其勋庸，复加褒赏，而万岁《定和通簿》之
日，乃怀奸诈，妄称逆面，交兵不以实陈，怀反复之方，
弄国家之法。若竭诚立节，心无虚罔者，乃为良将。至
如万岁怀诈要功，便是国贼，朝宪难亏，不可再舍。死
之日，天下士庶闻者，识与不识，莫不冤惜。万岁为将，
不治营伍，令士卒各随所安，无警夜之备，卤亦不敢
犯。临阵对敌，应变无方，号为良将。有子怀义。